Milan Šefar, češki sudac koji je u nedjelju služio kao pomoćnik na juniorskoj utakmici između Berouna i Slanýja, toliko se napio da je jedva uz pomoć organizatora napustio travnjak.

Šefar je od početka dvoboja vidljivo teturao, a gotovo svaki put kad bi pokušao potrčati, pao bi kao kruška i nosom zaorao teren.

Gledatelje su njegova ''posrnuća'' vrhunski nasmijavala, no čelnici tamošnje sudačke organizacije u incidentu nisu pronašli ama baš nikakvu duhovitu notu.

Štoviše, predsjednik organizacije Pavel Mareš kazao je da Šefara više ne može zamisliti kao djelitelja nogometne pravde, a sudačka će komisija konačnu odluku o suspenziji donijeti sljedećih dana.

Lokalni listovi pišu da je Šefar uspio do kraja odraditi prvo poluvrijeme, ali po odlasku na odmor ostao je u svlačionici.

Video otkriva i to da ga je glavni sudac u više navrata molio da se povuče, ali da Šefar za tu opciju nije htio ni čuti.